કર્ણાટક વિધાનસભાની ચૂંટણીમાં ભાજપને સ્પષ્ટ બહુમતી મળશે કે કેમ એ વિશે પ્રદેશ ભાજપમાં જ સંશયની સ્થિતિ પ્રવર્તે છે. કોંગ્રેસ જોકે આ બાબતે નિશ્ચિંત અને ઉત્સાહિત છે, પરંતુ કેટલાક રાજકીય પંડિતો એવું માને છે કે કર્ણાટકમાં ત્રિશંકુ વિધાનસભા રચાશે અને એચ.ડી. દેવગૌડાનો પક્ષ જનતા દળ (એસ) કિંગમૅકરની ભૂમિકામાં આવશે. આવી સંભાવનાને લક્ષ્યમાં રાખીને જ ભાજપના અગ્રણી અનંતકુમાર આણી કંપની જનતા દળ (એસ)ના નેતા કે. કુમારસ્વામી સાથે ગોષ્ઠી કરી રહી છે. કહે છે કે આ બંને નેતાઓ વચ્ચે આ મુદ્દે તાજેતરના દિવસોમાં બેઠકોના અનેક દોર થઈ ચૂક્યા છે. જોકે આ બેઠકોનું કોઈ નક્કર પરિણામ હજુ સુધી આવ્યું નથી. કારણ એ છે કે કુમારસ્વામી પોતાના પક્ષની કિંગમૅકરની સંભાવનાને સમજીને આ સ્થિતિનો મહત્તમ લાભ લેવાનું વિચારી રહ્યા છે. તેઓ વિચારે છે કે બીજાને મુખ્યપ્રધાન બનાવવા માટે સમર્થન આપવાને બદલે તેઓ ખુદ જ મુખ્યપ્રધાનપદના દાવેદાર બની જાય તો! મતલબ મુખ્યપ્રધાન જનતા દળ (એસ)ના હોવા જોઈએ. ત્રિશંકુ વિધાનસભાની સ્થિતિમાં કુમારસ્વામીની સ્વાભાવિક પસંદગી ભાજપને સમર્થન આપવાની હશે કેમ કે તેમના પિતા દેવગૌડા અને કર્ણાટકના કોંગ્રેસી મુખ્યપ્રધાન સિદ્ધરમૈયા વચ્ચે છત્રીસનો આંકડો છે, બંને વચ્ચે કોઈ મનમેળ નથી. દેવગૌડા જાહેરસભાઓમાં એવું કહેવાનું ચૂકતા નથી કે સિદ્ધરમૈયા તેમની ઇમેજ ખરાબ કરવા ઇચ્છે છે. દેવગૌડાની નારાજીનું એક કારણ એ છે કે સિદ્ધરમૈયાએ મુખ્યપ્રધાન બન્યા પછી કર્ણાટકની તમામ સરકારી કચેરીઓમાં જ્યાં દેવગૌડાની તસવીરો હતી એ ઉતરાવી લીધી. દેવગૌડા કહે છે કે હું એક માત્ર એવો વડાપ્રધાન રહ્યો કે જે કર્ણાટકનો હોય.